Iżrael kien qiegħed f'Sittim, u l-poplu tkasbar u waqa' fiż-żina mal-bniet ta' Mowab . Kienu jistidnuhom biex joffru s-sagrifiċċji lill-allat tagħhom, u l-poplu kien jiekol, u jadurahom. L-Iżraelin intrabtu ma' Bagħal ta' Pegħor, u l-korla tal-Mulej xegħlet għalihom. U l-Mulej qal lil Mosè: "Aqbad lill-kapijiet kollha tal-poplu u għallaqhom f'ġieħ il-Mulej għad-dawl tax-xemx, u terġa' lura l-qilla tal-Mulej minn Iżrael." U Mosè qal lill-imħallfin ta' Iżrael: "Oqtlu kull wieħed minnkom lil niesu li ntrabtu ma' Bagħal ta' Pegħor." U, ara, wieħed minn ulied Iżrael ġieb f'nofs ħutu waħda Midjanija quddiem Mosè u quddiem għajnejn il-ġemgħa kollha ta' wlied Iżrael, li kienu qegħdin jibku quddiem il-bieb tat-tinda tal-laqgħa. Malli ra dan Fineħas bin Elgħażar, bin Aron, il-qassis, qam minn nofs il-ġemgħa u qabad lanza f'idu. U mar jiġri wara r-raġel Iżraeli fil-kamra tas-sodda, u nifidhom it-tnejn flimkien, lir-raġel Iżraeli u l-mara taħt żaqqha; u l-flaġell waqaf minn fost ulied Iżrael; imma kienu diġà nqerdu erbgħa u għoxrin elf. U l-Mulej kellem lil Mosè u qallu: "Fineħas bin Elgħażar, bin Aron, il-qassis, raġġa' lura l-korla tiegħi minn fuq ulied Iżrael; xegħel bl-għira għal ġieħi fosthom, u ma qridtx lil ulied Iżrael fis-saħna tal-għira tiegħi. Għalhekk għidlu: Arani! Jien nagħtih il-patt tiegħi tas-sliem. U jkun għalih u għal nislu warajh il-patt tas-saċerdozju għal dejjem għaliex kien għajjur għal Alla tiegħu, u patta għal ulied Iżrael." U l-Iżraeli, il-maqtul mal-Midjanija, kien jismu Żimri bin Salu, prinċep ta' familja mit-tribù ta' Simgħon. U l-mara Midjanija li qatel kien jisimha Kożbi bint Sur, il-kap ta' dar missirijietu f'Midjan. U l-Mulej kellem lil Mosè u qallu: "Aħbat għall-Midjanin u oqtolhom, għax huma ħarbtu lilkom bil-qerq tagħhom u waqqgħukom fil-ġrajja ta' Pegħor, u minħabba oħthom Kożbi, bint il-prinċep ta' Midjan, li baqgħet mejta fi żmien il-flaġell minħabba l-ġrajja ta' Pegħor."